I n f o r m á c i a
o predpokladanej úrovni cien za nájom bytov pokrývajúcej oprávnené náklady

	Informácia bola vypracovaná na základe úlohy A.27. z  uznesenia vlády SR č. 1144/2002 k zmenám legislatívnych noriem podmieňujúcich návrh štátneho rozpočtu na rok 2003, ktorou bolo ministrovi dopravy, ministrovi hospodárstva a ministrovi výstavby a regionálneho rozvoja uložené do 25.10.2002 predložiť na rokovanie vlády informáciu o predpokladanej úrovni cien regulovaných tovarov a služieb, ktorá bude pokrývať oprávnené náklady dodávateľov. Ministerstvo výstavby a regionálneho rozvoja SR predkladá informáciu z oblasti regulovaných cien za nájom bytov.

	V súlade so zásadami Koncepcie štátnej bytovej politiky do roku 2005 s výhľadom do roku 2010 sa v SR zabezpečuje postupná deregulácia cien za nájom bytov. V obecných a štátnych bytoch boli maximálne ceny nájmu bytu zvýšené od 1.1.2000 o 70% a od 1. februára 2001 Opatrením Ministerstva financií SR č. R - 1/2001 o ďalších 45%. Týmto opatrením bola určená aj maximálna cena ročného nájmu bytu v bytových domoch postavených s účasťou prostriedkov štátneho rozpočtu, štátnych fondov a rozpočtov obcí, pre ktoré sa vydalo kolaudačné rozhodnutie po 1. februári 2001 vo výške 5% z obstarávacej ceny bytu. Od 1. februára 2001 sa regulácia cien nevzťahuje na byty

-	bytových družstiev zriadených alebo založených po roku 1958, ak ide o byty postavené podľa predpisov o poskytnutí  finančnej, úverovej a inej pomoci družstevnej bytovej výstavbe, platných v čase ich výstavby,
-	vo vlastníctve fyzických osôb,
-	ktoré sú preukázateľne voľnými bytmi v bytových domoch vydaných pri náprave krívd podľa osobitných predpisov, t.j. byty vrátené fyzickým a právnickým osobám v rámci reštitúcií s výnimkou zákonného prechodu nájmu a výmeny bytu,
-	v domoch postavených plne bez účasti prostriedkov štátneho rozpočtu, štátnych fondov a rozpočtov obcí, pre ktoré sa vydalo kolaudačné rozhodnutie po 1. februári 2001,
-	alebo časti bytov užívaných na podnikateľskú činnosť so súhlasom vlastníka,
-	ktoré spravuje Správa služieb diplomatického zboru,
-	ak je ich nájomcom právnická osoba, ktorá nemá sídlo na území Slovenskej republiky alebo fyzická osoba, ktorá nemá trvalý pobyt na území Slovenskej republiky alebo zahraničný zastupiteľský úrad alebo diplomatická misia.

Doteraz vykonanými krokmi a príslušnými právnymi úpravami sa dosiahol stav, že v súčasnosti sú regulované už len ceny nájmu bytu v obecných bytoch, štátnych bytoch, resp. bytoch, ktoré sú majetkom vlastníkov privatizovaných štátnych podnikov a v reštituovaných domoch s platnými nájomnými zmluvami. Podiel obecných bytov ku dňu sčítania 1. mája 2001 predstavoval už len 2,1% z celkového bytového fondu a podiel bytov v ostatných vlastníckych formách s regulovaným nájomným je nepatrný.

Nájomné v novopostavených bytoch s účasťou verejných prostriedkov, ktoré boli dokončené po 1. februári 2002, určené Opatrením Ministerstva financií SR č. R - 1/2001 vo výške max. 5% z obstarávacej ceny bytu ročne, už dosahuje nákladovú úroveň. Umožňuje vlastníkom bytov pri súčasne uplatňovaných podporných nástrojoch splácať úver na výstavbu, zabezpečovať kvalitné spravovanie bytového fondu, vykonávať pravidelnú údržbu a potrebné opravy a v optimálnej výške tvoriť pre jednotlivé domy fond opráv a údržby.

Pre priebežné zosúlaďovanie výšky nájomného najmä s rastom cien stavebných prác, materiálov a výrobkov používaných pri výstavbe a obnove bytov bude potrebné umožniť každoročne upravovať nájomné v týchto bytoch o index rastu cien, stavebných prác, materiálov a výrobkov spotrebovávaných v stavebníctve za predchádzajúci rok.

V bytoch prvej kvalitatívnej kategórie dokončených do 31. januára 2001, ktoré podliehajú regulácii ceny nájmu bytu je maximálna cena nájmu bytu za mesiac určená Opatrením Ministerstva financií SR č. R - 1/2001 u obytných miestností vo výške 10,85 Sk/m^2 a u vedľajších miestností 5,10 Sk/m^2. Spolu s ďalšími zvýšeniami za základné prevádzkové zariadenia a ostatné zariadenia a vybavenie bytu podľa uvedeného opatrenia sa v súčasnosti priemerná cena nájmu pre byty I. kategórie (ktorých je rozhodujúci podiel) pohybuje okolo 12 Sk/m^2  podlahovej plochy bytu.	

V materiáli Návrh na zvýšenie cien za nájom bytov, ktoré Ministerstvo výstavby a regionálneho rozvoja SR pripravilo na rokovanie vlády na základe úlohy z bodu A.24. uznesenia vlády SR č. 1144/2002 k zmenám legislatívnych noriem podmieňujúcich návrh štátneho rozpočtu na rok 2003, je navrhnuté zvýšenie maximálnej ceny nájmu v tomto segmente bytov od 1.1.2003 o 95%. Touto úpravou by maximálna cena nájmu bytu dosiahla hodnotu 23 Sk/m^2 podlahovej plochy bytu.

Ani navrhovaným zvýšením o 95% v roku 2003 nájomné ešte nedosiahne nákladovú úroveň a budú potrebné ďalšie úpravy. Preto sa navrhuje max. cenu nájomného v týchto bytoch zvýšiť v roku 2004 o ďalších 60%, čo by predstavovalo mesačnú výšku nájomného cca 37 Sk/m^2 podlahovej plochy bytu a pri priemernom byte o podlahovej ploche 60 m^2  by mesačné nájomné predstavovalo sumu okolo 2 200 Sk. Z tejto čiastky bude možné v potrebnom rozsahu zabezpečovať pravidelnú údržbu a obnovu bytov a pokryť náklady spojené so správou bytového fondu. Nebude z nej možné v plnom rozsahu zabezpečiť kapitalizáciu investície. Pri priemernom veku domov 35 rokov a doterajšom výpadku tvorby zdrojov (odpisovania) by ešte výraznejšie zvýšenie nájomného bolo pre obyvateľstvo, ktoré v týchto bytoch býva, neúnosné. V ďalšom období bude potrebné túto regulovanú cenu každoročne upravovať (indexovať), aby zodpovedala rastu cien stavebných prác, materiálov a výrobkov spotrebovávaných v stavebníctve.

Záver

Na rozhodujúcu časť bytového fondu v SR (cca 96% až 97% bytov) sa nevzťahuje regulácia nájomného.

V bytoch, ktoré boli postavené s účasťou verejných prostriedkov, na ktoré bolo vydané kolaudačné rozhodnutie po 1. februári 2001, možno podľa cenového predpisu Ministerstva financií SR účtovať nákladové nájomné, ktoré pokrýva náklady na obstaranie a prevádzku stavby.

V nájomných bytoch dokončených pred 1.februárom 2001 sa navrhuje zvýšiť nájomné v roku 2003 o 95% a v roku 2004 o ďalších 60%. Tým by sa vytvorili podmienky, aby vlastníci bytov získali z nájomného prostriedky, ktoré pokryjú oprávnené náklady a výdavky spojené so správou a prevádzkou nájomného bytového sektoru.

Regulovanú maximálnu cenu nájmu bytu v jestvujúcom bytovom fonde bude potrebné každoročne upravovať podľa rastu cien, stavebných prác, materiálov a výrobkov spotrebovávaných v stavebníctve.

Navrhovanými opatreniami na dereguláciu nájomného sa uskutočnia všetky potrebné zásadné zmeny do predpokladaného vstupu do Európskej únie. Po tomto termíne sa regulačné opatrenia v oblasti nájomného obmedzia iba na zosúladenie výšky nájomného s reálnym vývojom cien, stavebných prác, materiálov a výrobkov spotrebovávaných v stavebníctve.